Hei, denne artikkelen er over ett år gammel og kan inneholde utdatert informasjon

Fredag i forrige uke dro Mohammed Saeed Abdullah (27) og et par kompiser til Forex i Stavanger, for å veksle pengene de hadde med seg til Norge. De valgte å slå seg sammen og veksle alt i en omgang, for å slippe gebyr siden de ikke hadde så veldig mange penger.

Abdullah hadde med seg 4,6 omanske rial, som er verdt rundt 95 norske kroner. Men 27-åringen fikk utdelt en stor bunke med penger, og undret seg over hvor tykk den var.

Lovlydig kar Men siden han bare har vært i Norge siden 19. november, tenkte han ikke så mye mer på det og dro tilbake til mottaket.

Det var der han skjønte at han hadde fått 12345 norske kroner, altså 12250 kroner for mye. Som kunne vært en god start på Norges-oppholdet. Men ikke for en ærlig jemenitt.

- Det var jo ikke mine penger, så jeg hadde ikke følt meg bra om jeg hadde brukt dem. Det hadde jo ikke vært rene penger, så derfor ville jeg gi dem tilbake til eieren, sier Mohammed Saeed Abdullah på telefon til Dagbladet.

Flyktet fra krigen For en drøy måned siden flyktet den ingeniørutdannede jemenitten fra havnebyen Aden. Landet er i full borgerkrig, og Abdullah valgte til sist å dra fra hjemlandet og familien. Turen tok en halv måned. Han dro med fly fra Jemen til Russland, og dro til sist over Storskog-grensa i Finnmark. Abdullah bor nå på Forus akuttinnkvartering i Stavanger. Det åpnet for én uke siden.

Tilbake på mottaket oppdaget Abdullah oppdaget feilen. Han kontaktet de ansatte på akuttinnkvarteringen, og sa han ville gi pengene tilbake. Enten til mottaket, eller til banken.

- Jeg spurte ham mange ganger om han var sikker på at han ville gjøre dette. De var jo flere som hadde slått seg sammen for å veksle pengene, og ingen kunne dermed vite hvem som hadde fått pengene. Men han var veldig gira og sikker i sin sak: Han ville gi tilbake pengene siden de ikke var hans, sier Lars Petter Einarsson, informasjonsansvarlig hos Forus.

500 i finnerlønn I dag hjalp de ansatte på akuttmottaket Abdullah med å komme seg til Forex. De fikk tilbake pengene, og ga jemenitten 500 kroner i finnerlønn.

- Det er utrolig flott av ham å gi beskjed, det setter vi stor pris på, sier filialsjef Kim Olav Svines til Forus-akuttmottaket.

Sjøl ler Abdullah med tanken på at han kunne ha eid over 12 000 kroner i dag.

- Men det hadde ikke vært rett å gjøre. Pengene måtte tilbake til eieren, sier han.

Før han flyktet fra Jemen, jobbet den ingeniørutdannede mannen som taxi-sjåfør. Men sikkerheten var så dårlig, at et liv i fredelige forhold var det eneste han tenkte på. Dermed dro han mot Norge.

- Her er jeg trygg og har det bra. Jeg er veldig glad, og håper at jeg kan leve her i fred i framtida. Jeg håper også at familien kan komme hit og oppleve hvor bra det er i Norge, sier han til Dagbladet.